N á v r h

Š t a t ú t 

Národného bezpečnostného úradu

Základné ustanovenia

Čl.  1

         (1) Štatút Národného bezpečnostného úradu (ďalej len „štatút“) na základe zákonov       a ostatných všeobecne záväzných právnych predpisov podrobnejšie vymedzuje pôsobnosť      a úlohy Národného bezpečnostného úradu (ďalej len „Úrad“), ustanovuje zásady činnosti, zásady  jeho vnútornej organizácie a vzťahy Úradu k orgánom štátnej správy,  k  právnickým osobám a fyzickým osobám.

         (2) Úlohy, zásady činnosti a zásady vnútornej organizácie Úradu uvedené v štatúte sú záväzné pre vydanie organizačného poriadku Úradu.

Čl. 2

          (1)  Úrad pôsobí na základe zákona č. 241/2001 Z. z. o ochrane utajovaných skutočností a o zmene a doplnení niektorých zákonov (ďalej len „zákon“).

          (2)  Úrad je rozpočtovou organizáciou, ktorá je svojimi príjmami a výdavkami zapojená na štátny rozpočet  Slovenskej republiky^1).

          (3)  Úrad je právnická osoba, v právnych vzťahoch vystupuje vo vlastnom mene.

          (4)  Sídlom Úradu je Bratislava .

Čl. 3

Pôsobnosť úradu

(1) Úrad je ústredným orgánom štátnej správy Slovenskej republiky na ochranu utajovaných skutočností a šifrovú službu.

(2) V  rozsahu svojej pôsobnosti môže Úrad zriaďovať rozpočtové organizácie             a príspevkové organizácie.
_______________________
^1) Zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších  
   predpisov. 

Čl. 4

Hlavné úlohy Úradu 

(1)	Úrad na úseku ochrany utajovaných skutočností najmä:
a)	vypracúva koncepciu ochrany utajovaných skutočností Slovenskej republiky a rozbory stavu a úrovne práce na tomto úseku,
b)	vykonáva kontrolu ochrany utajovaných skutočností v štátnych orgánoch, obciach              a v právnických osobách,
c)	zabezpečuje vykonanie bezpečnostnej previerky navrhovanej osoby a bezpečnostnej previerky prezidenta Slovenskej republiky, predsedu Národnej rady Slovenskej republiky a predsedu vlády Slovenskej republiky, ak o to tieto osoby požiadajú,
d)	vydáva a zrušuje vyjadrenie o navrhovanej osobe,
e)	vykonáva školenie bezpečnostných zamestnancov,
f)	vydáva a zrušuje potvrdenie o priemyselnej bezpečnosti právnickej osoby, vykonáva bezpečnostnú previerku právnickej osoby na základe žiadosti vedúceho príslušného štátneho orgánu,
g)	certifikuje technické prostriedky, systémové prostriedky, mechanické zábranné prostriedky a technické zabezpečovacie prostriedky a vydáva zoznamy certifikovaných systémových prostriedkov,
h)	autorizuje štátne orgány a právnické osoby na certifikáciu technických prostriedkov mechanických zábranných prostriedkov a technických zabezpečovacích prostriedkov,
i)	vydáva bezpečnostné štandardy,
j)	vykonáva znaleckú činnosť,
k)	vedie evidencie súvisiace s ochranou utajovaných skutočností,
l)	zabezpečuje úlohy spojené s ochranou utajovaných skutočností v prípade zániku štátnych orgánov a právnických osôb, ktoré nemajú právneho nástupcu,
m)	vydáva zoznamy utajovaných skutočností, 
n)	vydáva povolenie a v  spolupráci  s  Ministerstvom obrany  Slovenskej  republiky, Ministerstvom vnútra Slovenskej republiky, Ministerstvom hospodárstva Slovenskej republiky, Slovenskou informačnou službou a Leteckým úradom Slovenskej republiky určuje podmienky k leteckému snímkovaniu nad územím Slovenskej republiky,
o)	metodicky usmerňuje činnosť na úseku utajovaných skutočností.

(2)	Úrad na úseku ochrany zahraničných informácií najmä:
a)	plní úlohy súvisiace s ochranou utajovaných skutočností v rozsahu ustanovenom medzinárodnými zmluvami, 
b)	ustanovuje zásady výmeny a ochrany utajovaných skutočností v súlade s platnými             a pripravovanými medzinárodnými zmluvami,
c)	kontroluje dodržiavanie a plnenie medzinárodných zmlúv o výmene utajovaných skutočností,
d)	vyjadruje sa o navrhovaných osobách podľa medzinárodných zmlúv a vydáva príslušné osvedčenia, 
e)	plní úlohy centrálneho registra výmeny utajovaných skutočností,
f)	vedie evidencie súvisiace s výmenou utajovaných skutočností.

(3)	Úrad na úseku šifrovej ochrany informácií najmä:
a)	plní funkciu ústredného šifrového orgánu Slovenskej republiky,
b)	vypracúva koncepciu rozvoja šifrovej ochrany informácií,
c)	ustanovuje zásady šifrovej ochrany informácií,
d)	certifikuje a schvaľuje do prevádzky metódy, systémy a prostriedky šifrovej ochrany informácií na ochranu utajovaných skutočností stupňa utajenia Prísne tajné a Tajné, ak zákon neustanovuje inak,
e)	odporúča alebo certifikuje a schvaľuje do prevádzky systémy a prostriedky šifrovej ochrany informácií na ochranu stupňa utajenia Dôverné a Vyhradené,
f)	vykonáva kontrolu bezpečnosti šifrovej ochrany informácií,
g)	určuje rozsah a spôsob využívania informačného systému šifrovej ochrany informácií,
h)	vykonáva a zabezpečuje výskum, vývoj a výrobu prostriedkov šifrovej ochrany informácií,
i)	vykonáva znaleckú činnosť,
j)	plní funkciu  gestora vládneho a zahraničného spojenia,
k)	určuje podmienky na výber, odbornú prípravu zamestnancov a podmienky na vydávanie    a odnímanie osvedčení na prácu, 
l)	určuje spôsob, rozsah a podmienky správy systémov šifrovej ochrany informácií a výroby šifrových materiálov pre systémy a prostriedky šifrovej ochrany informácií,
m)	vedie evidencie súvisiace so šifrovou ochranou informácií,
n)	plní funkciu gestora zabezpečovania prostriedkov šifrovej ochrany informácií.

Čl. 5

Iné úlohy úradu

(1)	Úrad ďalej plní úlohy:
a)	vo vzťahu k štátnemu rozpočtu^2),
b)	pri správe majetku štátu^3),
c)	na úseku kontrolnej činnosti ^4),
d)	na úseku obrany ^5),
e)	na úseku medzinárodných vzťahov vrátane európskej integrácie^6),
f)	v oblasti rozvoja jednotného informačného systému^7),
g)	pri príprave návrhov zákonov a iných všeobecne záväzných právnych predpisov^8),
h)	ustanovené inými zákonmi a všeobecne záväznými právnymi predpismi.

_________________________
^2) Zákon Národnej rady Slovenskej republiky  č. 303/1995 Z. z. 
^3)  Zákon Národnej rady Slovenskej republiky č. 278/1993 Z. z. o správe majetku štátu v znení neskorších 
    predpisov.
^4) Zákon Národnej rady Slovenskej republiky  č. 10/1996 Z. z. o kontrole v štátnej správe.
^5) § 27 ods. 2 zákona Slovenskej národnej rady č. 347/1990 Zb. o organizácii ministerstiev a ostatných 
    ústredných orgánov štátnej správy Slovenskej republiky v znení neskorších predpisov.
^6) § 27 ods. 3 zákona Slovenskej národnej rady č. 347/1990 Zb.
^7) Zákon Národnej rady Slovenskej republiky č. 261/1995 Z. z. o štátnom informačnom systéme.
^8) § 29  zákona Slovenskej národnej rady č. 347/1990 Zb.

(2) Podrobnejšie vymedzenie úloh uvedených v odseku 1 ustanovuje organizačný poriadok Úradu.

Zásady činnosti a vnútornej organizácie Úradu

Čl. 6

(1)	Úrad riadi a za jeho činnosť zodpovedá riaditeľ Národného bezpečnostného úradu (ďalej len „riaditeľ“). Riaditeľ za výkon funkcie zodpovedá vláde Slovenskej republiky. 

(2)	Riaditeľa vymenúva a odvoláva vláda Slovenskej republiky.

(3)	Riaditeľ je štatutárnym orgánom Úradu a koná v jeho mene vo vzťahoch k štátnym orgánom, iným orgánom, právnickým osobám a fyzickým osobám.

(4)	Riaditeľa v čase jeho neprítomnosti zastupuje v rozsahu práv a povinností vymedzených riaditeľom poverený riaditeľ sekcie.

(5)	Na Úrade sú tieto stupne riadenia:
a)	riaditeľ,
b)	riaditeľ sekcie, riaditeľ samostatného odboru,
c)	riaditeľ odboru,
d)	vedúci oddelenia.

Čl. 7

(1)	Úrad sa organizačne člení na sekcie a samostatné odbory. Sekcia sa môže členiť na odbory. Samostatný odbor sa môže členiť na oddelenia.

(2)	Vnútornú  organizačnú  štruktúru  Úradu, rozsah  pôsobnosti,  vzájomné vzťahy organizačných útvarov, ako aj rozsah oprávnení a zodpovednosti vedúcich zamestnancov upraví organizačný poriadok Úradu.

Čl. 8

(1)	Úrad sa pri plnení úloh riadi Ústavou Slovenskej republiky, ostatnými  zákonmi a ďalšími všeobecne záväznými právnymi predpismi, uzneseniami vlády Slovenskej republiky, štatútom,  organizačným poriadkom a internými predpismi Úradu.

(2)	Úrad pri plnení úloh spolupracuje aj s národnými bezpečnostnými úradmi iných štátov a bezpečnostnými úradmi medzinárodných organizácií.

(3)	Na prerokúvanie dôležitých úloh a činnosti Úradu môže riaditeľ zriaďovať svoje 
poradné orgány. Stálym poradným orgánom riaditeľa je štáb riaditeľa (ďalej len „štáb“). Členmi štábu sú riaditelia sekcií, riaditelia samostatných odborov  a ďalší členovia, ktorých vymenúva riaditeľ. Zloženie štábu a spôsob jeho rokovania ustanoví rokovací poriadok.

Čl. 9

Vzťahy Úradu k  orgánom štátnej správy a iným právnickým osobám

(1) Úrad pri plnení svojich úloh spolupracuje s ministerstvami, ostatnými ústrednými orgánmi štátnej správy, orgánmi územnej samosprávy Slovenskej republiky a inými právnickými osobami, pričom najmä:
a)	poskytuje nevyhnutné informácie v oblasti ochrany utajovaných skutočností vo veciach patriacich do pôsobnosti týchto orgánov,
b)	požaduje od nich poskytnutie podkladov, informácií a pomoci vo veciach patriacich do ich pôsobnosti, ktoré sú potrebné na plnenie úloh ustanovených Úradu zákonmi a inými všeobecne záväznými právnymi predpismi,
c)	spolupracuje pri zabezpečovaní spoločných úloh v oblasti ochrany utajovaných skutočností ustanovených zákonom.

     (2) Podrobnosti spolupráce podľa odseku 1 ustanovia zmluvy alebo dohody                  o vzájomnej spolupráci.

Čl. 10

Záverečné ustanovenia

	Zmenu štatútu schvaľuje vláda Slovenskej republiky, ak:
a)	došlo k zásadným zmenám pôsobnosti alebo úloh Úradu
1.	zrušením právnych predpisov alebo iných riadiacich aktov, na základe ktorých plní Úrad úlohy,
2.	vydaním nových právnych  predpisov alebo iných riadiacich aktov, obsahujúcich úlohy pre Úrad,
3.	presunom pôsobnosti Úradu na iný orgán štátnej správy alebo územnú samosprávu,
b)	má dôjsť k závažným zmenám v zásadách činnosti alebo zásadách organizácie Úradu nad rámec pravidiel ustanovených týmto štatútom.

Čl. 11

Účinnosť

	Tento štatút nadobúda účinnosť dňom schválenia vládou Slovenskej republiky.